EFF: 'Keel sny-uitspraak was figuurlik' | Maroela Media
EFF: 'Keel sny-uitspraak was figuurlik'
Die EFF het Vrydag aangevoer sy leier, Julius Malema, se dreigement dat hulle Athol Trollip, die burgemeester van die Nelson Mandelabaai-metro, se keel sal afsny, was figuurlik bedoel.
Dit volg nadat die DA Donderdag gesê het hy sal 'n klag van haatspraak teen Malema aanhangig maak oor dié dreigement.
Maroela Media het vroeër berig Malema het, terwyl hy sy ondersteuners toegespreek het, gesê: "Ons gaan 'n burgemeester van Port Elizabeth verwyder. Ons gaan jou kom kry, wit man. Ons gaan die keel afsny."
Refiloe Nt'sekhe, die DA se nasionale woordvoerder, het in reaksie hierop gesê Malema se stellings is niks anders as haatspraak en aanhitsing tot geweld nie. Nt'sekhe het uitgewys dat Malema self toegegee het die verwydering van Trollip het niks te doen met enige onderprestasie as burgemeester nie.
Mbuyiseni Quintin Ndlozi, die EFF se woordvoerder, het in 'n verklaring gesê die "keel afsny"-aanmerking is figuurlik bedoel. "Die DA weet ons het 'keel afsny' figuurlik gebruik om te verwys na die onapologetiese en onsimpatieke verwydering van Trollip as 'n spieëlbeeld van hul eie onsimpatieke houding teenoor swart-grondverlies," het Ndlozi gesê.
"Ons gebruik daardie metafoor om aan te dui dat ons ons ondersteuning van die DA beëindig weens hul eie rassisme. Omdat ons gekies het om dit met Athol Trollip te doen, brei die DA die stryd uit sodat alle ander burgemeesters in Johannesburg en Tshwane verwyder kan word. Die punt is, as hulle Trollip verloor, moet hulle die ander ook verloor, want ander burgemeesters is nie wit nie."
Ndlozi het gesê die EFF gaan voort met sy voorneme om 'n mosie van wantroue teen Trollip in te dien en sal nie toelaat dat "'n opsetlike wanvoorstelling van Malema se uitsprake" hulle van stryk bring nie.
"Dit is die DA se algemene minagting van die misdaad van koloniale- en apartheid-grondonteiening wat ons die meeste die josie in maak. Elke keer dat die grondkwessie bespreek word, ignoreer hulle doelbewus die duidelike en onweerlegbare geskiedenis van grondonteiening. Hulle argument is basies dat die regering wit mense moet betaal vir grond wat bekom is deur 'n sistemiese misdaad teen die mensdom."
Ndlozi het verder beklemtoon dat die EFF tydens onderhandelinge met die DA vir regering in plaaslike munisipaliteite altyd eerlik was oor die party se doelwit om grondonteiening sonder vergoeding 'n realiteit te maak. "Ons het dit nooit vir hulle weggesteek nie – sodra ons die geleentheid kry om die rassisme in hul geledere te straf, sal ons dit doen deur ons stemmag te gebruik," het hy gesê.
Die EFF meen die DA is onsensitief teenoor "swart mense se grondverlies" en dat hulle "wit voordeel verdedig".
"Daarom maak ons geen verskoning dat ons vir Athol Trollip sal gaan nie. Trollip is 'n nasionale DA-lid wat behoort te weet daar is gevolge vir die optrede van die DA in die parlement en sy politieke besluite op enige ander plek."
Rowers slaan helder oordag op plaas toe
Natuurlik gaan hy se dit is figuurlik!!
Dan kan ons ook mos 'n paar "figuurlike" uitsprake maak!!
Ag siestog. Bangbroek.
Julius, hou net op lieg asseblief, alles wat jy altyd se is altyd FIGUURLIK….hoe dom dink jy is Suid Afrikaners nou regtig…..?